Kipungu 1: Kufuma ku Kulengwa kwa Bintu Kufika ku Kimye kya Muyulo
Nanchi meulu ne ntanda byafumine pi? Nga juba, ñondo, tubangabanga, kabiji ne bintutu bikwabo byavula biji panopantanda byaishileko byepi? Baibolo wakumbula kya kine byo aamba’mba, bino byonse byalengelwe na Lesa. Onkao mambo, buku wetu watendeka kwamba pa mashimikila a mu Baibolo aamba pa kulengwa kwa bintu.
Tufunda kuba’mba bilengwa bitanshi Lesa byo alengele byajinga bantu ba ku mupashi bepashako ne aye mwine. Bano ke bamalaika. Bino ino ntanda yalengejilwe atweba bantu amba twikalengapo. Onkao mambo, Lesa walengele mwanamulume ne mwanamukazhi, ko kuba’mba ba Adama ne Evwa ne kwibabika mu bujimi bwawamine bingi. Bino bamusatukijile Lesa, kabiji kyafuminemo bakankelwe kwikala na jishuko ja kutwajijila kwikala na bumi.
Myaka yonse pamo, kufuma pa kulengwa kwa kwa Adama kufika ku Muyulo mukatampe, yajinga 1,656. Mu ino yonse myaka kwajinga bantu batamine bingi michima. Mwiulu mwajinga bilengwa bya ku mupashi, ko kuba’mba Satana ne bamalaika banji batama. Panopantanda pajinga Kaina ne bakwabo bantu bavula batamine michima, kubikakotu ne bantu balenganga moyo bajinga bingi na bulume. Bino panopantanda pajinga ne bantu bawamine nabiji ba Abela, Enoka ne Nowa. Mu Kipungu KITANSHI tusakutangamo bano bantu bonse ne bintu byamwekelenga.
bem_Latn bem_Latn bem_Latn bem_Latn